ขอร้านในโครงการ Grass ระหว่างทองหล่อ 10 กับทองหล่อ 12 อีกสักทีละกันนะคะ


คราวนี้เป็นอาหารญี่ปุ่นบ้าง ชื่อว่าร้าน Rakuza อยู่ด้านหน้าโครงการเลยค่ะ แต่ไม่ได้ติดริมถนน ต้องเดินเข้ามาอีกหน่อย จะเห็นร้านมืดๆ มีผ้าคลุมอันใหญ่ๆ ร้านนั้นแหละ Rakuza


อาหารญี่ปุ่นที่นี่มันจะเป็นแบบฟิวชั่นฟู๊ดนะคะ แบบผสมกันหลายเชื้อชาติ แต่มีเบสเป็นญี่ปุ่น
จานที่เราชอบก็มี


“Norwegian Salmon Confit at 47c” 350 บาท  - อันนี้มันเป็นลูกผสมระหว่างญี่ปุ่นกับฝรั่งเศส (แล้วก็เสิร์ฟมาแบบน้อยๆ สไตล์ฝรั่งเศสด้วย) เพราะว่าเค้าเอาซัลมอนดิบไปแช่ไว้ในน้ำซอสอ่ะ มันเป็นวิธีการหมักแบบฝรั่เงศสที่เรียกว่า “กงฟี” (Confit) แบบที่เค้าใช้หมักเป็ดทอดกรอบไง


จานนี้นอกจากมันจะมีซัลมอนดิบหมักซอสแล้ว มันยังมีไข่ปลาซัลมอนที่เอาไปหมักในซอสจนหดเหลือเม็ดนิดนึง แต่อร่อยมาก รสชาติปลาซัลมอนจะกำซาบอยู่ในปากเลย และเวลาเคี้ยวเม็ดไข่ปลา มันจะแตกเปรี๊ยะๆ เลยอ่ะ แต่ที่ประหลาด คือเค้าเสิร์ฟคู่มากับสลัดมะละกอ (นึกถึงสลัดมะละกอของ A&W เลย) เหมือนจะไม่เข้า แต่ก็เข้ากันดีแฮะ สลัดมะละกอ รสชาติมันจะนวลๆ เย็นๆ ในปากดี ล้างคาวปลาได้ดีทีเดียว 


 “A La Diavola” 320 บาท / 5 ชิ้น - อันนี้เหมือนลูกครึ่งญี่ปุ่น-ไทย-อิตาเลียน เพราะกินเข้าไปแล้ว รสชาติละม้ายคล้ายห่อหมกทะเลอยู่ แต่ก็มีความคล้ายพิซซ่าอยู่ด้วย ไอ้ที่อยู่บนหน้าซูชิอันนี้ คือ เนื้อปลา ปลาหมึก พริกหวาน และไข่กุ้ง แล้วก็เอาไปย่างจนสุก เวลากินแล้วจะมีหลากหลายรสชาติในคำเดียว เราเอาใส่ปากทั้งคำเลย
 

“Tajima Wagyu Sirloin Pinchos” 780 บาท / 3 ชิ้น – อันนี้ไม่ได้กิน เพราะไม่กินเนื้อ มันเป็นเนื้อวากิวหมักกับซอสแล้วเอาไปย่างนั่นแหละ แต่เสิร์ฟมาให้ดูน่ากินเป็นคำๆ ราคาสูง เพราะเป็นเนื้อชื่อดังนิ จานนี้ไม่มีคอมเมนต์เรื่องรสชาติ 


เพราะไม่ได้กิน แต่แอบกินเห็ดย่างด้านบนไป ก็อร่อยดี มีรสชาติของน้ำซอสอยู่ด้วย


“Couverture Chocolate Pudding” 150 บาท – ปิดท้ายด้วยของหวานล้างปาก มันคือ พุดดิ้งช็อกโกแลตเนื้อนิ่มๆ (ข้างล่างสุด) โปะด้วยไอศกรีมวานิลลาข้างบน แล้วราดด้วยซอสเบอร์รี่ 3 ชนิด (มีอะไรบ้างไม่รู้)...ตักพร้อมกันทั้งพุดดิ้งและไอศกรีม อร่อยดี หวานเย็นๆ นุ่มนิ่มๆ


“Rakuza Tokyo Japanese Restaurant” เปิดบริการวันอังคาร – วันอาทิตย์ ตั้งแต่เวลา 18.00 - 01.00 น. หยุดทุกวันจันทร์ 
